钦定古今图书集成/明伦汇编/官常典/第304卷 > 郑三俊
## 钦定古今图书集成/明伦汇编/官常典/第304卷 > 郑三俊

按《明外史》本传：“三俊，字用章，池州建德人。万历二十
六年进士。授元氏知县，累迁南京礼部主事郎中、归
德知府，福建提学副使。家居七年，起故官，督浙江粮
储。天启初，召为光禄少卿，改太常。未上，陈中官侵冒
六事。时魏忠贤客氏离间后妃，希得见帝，而三俊疏
有笃厚”“三宫妖冶不列于御语。忠贤遣二竖至阁中”
摘妖冶语，令重其罪。阁臣力争，而拟旨则以先朝故
事为辞。三俊不悦，复疏言：“近日麋烂荼毒，无逾中珰，
阁臣悉指为故事。古人言：‘奄竖闻名，非国之福’。今闻
名者已有人内连外结，恃阁臣弹压抑损之，而阁臣
辄阿谀自溺其职，可为寒心。”忠贤益怒，以语侵内阁，
留中不下。擢左佥都御史。疏陈兵食大计，规切内外
诸司。吏部郎中徐大相言事被谪，抗疏救之。四年正
月迁左副都御史。户部右侍郎杨涟劾忠贤，三俊亦
上疏极论。寻署仓场事。太仓无一岁蓄，三俊奏行足
储数事，国计赖之。忠贤尽逐涟等，三俊遂引疾去。明
年，忠贤党张讷请毁天下书院，劾三俊与邹元标、冯
从吾、孙慎行、余懋衡合污同流，褫职闲住。崇祯元年，
起南京户部尚书兼掌吏部事。南京诸僚多忠贤遗
党。是年京察，三俊澄汰一空，京师被兵，大臣多获谴。
明年春，三俊以建储入贺，力言：“皇上忧劳少过，人情
郁结未宣。百职庶司，救过不赡。上下暌孤，足为隐虑。
愿保圣躬以保天下，收人心以收封疆。”帝褒纳之。南
粮岁额八十二万七千有奇，积逋至数百万，而兵部
又增兵不已。三俊初至，仓库不足一月饷。三俊力祛
宿弊，纠有司尤怠玩者数人，屡与兵部争虚昌，久之，
士得宿饱。万历时，税使四出，芜湖始设关，岁征税六
七万。泰昌时已停，至是度支益绌。科臣解学龙请增
天下关税，南京宣课司亦增二万。三俊以“为病民，请
减其半，以其半征之。”芜湖坐贾，户部遂派芜湖三万，
复设关征商。“三俊请罢征，并于工部分司计舟输课，
不税货物。”皆不从，遂为永制。芜湖、淮安、杭州三关皆
隶南户部，所遣司官李友兰、霍化鹏、任俶皆贪，三俊
悉劾罢之。居七年，部事大饬，就移吏部。八年正月，复
当京察，斥罢七十八人，时服其公。旋上议官评、杜请
嘱、慎差委三事，帝皆采纳。流寇大扰江北，南都震动，
三俊数陈防御策。礼部侍郎陈子壮下狱，抗疏救之。
考绩入都，留为刑部尚书，加太子少保。帝以阴阳愆
和，命司礼中官录囚，流徒以下皆减等。三俊以文武
诸臣诖误久系者众，请令出外候谳。因论告讦株蔓
之弊，乞敕“内外诸臣，行恻隐实政。内而五城讯鞫，非
重辟不必参送法司；外而抚按提追，非真犯不必尽
解京国刑曹决断，以十日为期。”帝皆从之。代州知州
郭正中因天变请举寒审之典，帝命考故事。三俊稽
《历朝宝训》，得祖宗冬月录囚数事，备列上奏，寝不行。
前尚书冯英坐事遣戍，其母年九十有一。三俊乞释
还侍养，不许。初，户部尚书侯恂坐屯豆事下狱，帝欲
重谴之。三俊屡谳上，不称旨。谗者谓恂与三俊皆东
林曲法，纵舍工部钱局，有盗穴其垣，命按主者罪，三
俊亦拟轻典。帝大怒，褫其官，下吏。应天府丞徐石麒
适在京，上疏力救，忤旨，切责。帝御经筵，讲官黄景昉
称三俊“至清”，又偕黄道周各疏救。帝不纳，切责三俊
欺罔，以无赃私，令出狱候讯。宣大总督卢象昇复救
之，大学士孔贞运等复以为言，乃许配赎。十五年正
月召复故官。会吏部尚书李日宣得罪，即命三俊代
之。时值考选，外吏多假“缮城垦荒”名，减俸行取。都御
史刘宗周疏论之，诸人乃夤缘周延儒，嘱兵部尚书
张国维以知兵荐，帝即欲召对亲擢。三俊言：“考选者
部、院事，天子且不得专，况枢部乎？乞先考定，乃请圣
裁。”帝不悦，召三俊责之，对不屈。宗周复言：“三俊欲俟
部、院考后，第其优劣纯疵，恭请钦定。若但以奏对取
人，安能得真品？”帝不从。由是幸进者众。帝下诏求贤，
三俊举李邦华、刘宗周自代，且荐黄道周、史可法、冯
元飏、陈士奇四人，姜埰、熊开元言事下狱。及宗周获
严谴，三俊皆恳救。先后奏罢不职司官数人，铨曹悉
廪廪。大僚缺官，三俊数引荐，贤士之废斥者多复用。
刑部尚书徐石麒获罪，率同官合疏乞留。三俊为人
端严清亮，正色立朝，惟引吴昌时为属，颇为世诟病。
时文选缺郎中，仪制郎中吴昌时欲得之，首辅周延
儒力荐于帝，且以嘱三俊，他辅臣及言官亦多称其
贤，三俊遂请调补。帝特召问，三俊复徇众意以对。帝
颔之，明日即命下，以他部调选郎，前此未有也。帝恶言官不职，欲多汰之。尝以语三俊，三俊与昌时谋，出
给事四人、御史六人于外。给事、御史大哗，谓昌时紊
制弄权，连章力攻，并诋三俊，三俊恳乞休致，诏许乘
传归。国变后，家居十馀年而卒。